ועדת הבריאות, כנסת 24, פרוטוקול מספר 132, 2022-05-31 13:00

עידית סילמן: << יור >>

עידית סילמן: שלום לכולם, צוהריים טובים, חודש טוב, בשורות טובות ובריאות.

עידית סילמן: היום יום שני, ה-31 במאי 2022, א' בסיון התשפ"ב.

עידית סילמן: אני מתכבדת לפתוח את ישיבת ועדת הבריאות.

עידית סילמן: על סדר-היום: הסדרת המקצוע של עוזרי רפואה.

עידית סילמן: הדיון הזה נמצא על שולחן הניתוחים של ארגונים שונים, וביניהם: הר"י ומשרד הבריאות.

עידית סילמן: אנחנו לוקחים בוועדה את תחום עוזרי הרופא כבר למעלה מעשור.

עידית סילמן: אנחנו יודעים שבשנים הקרובות נושא כוח האדם במערכת הבריאות הולך להיות אחד הנושאים המרכזיים בתוך מערכת הבריאות, ואחד הכשלים היותר גדולים של מערכת הבריאות.

עידית סילמן: צריך לראות איך מצמצמים את הבעיה הזו.

עידית סילמן: אנחנו יודעים שבין השנים 2026 – 2031 מערכת הבריאות תהיה בפער מאוד מאוד גדול מבחינת כוח האדם שלה לאור רפורמת יציב, שתיכנס ותשפיע על כמות הרופאים שייכנסו למערכת.

עידית סילמן: כמו כן, גם הרופאים, שעלו מחבר העמים, כבר פורשים לפנסיה.

עידית סילמן: הייתי לא מזמן, יחד עם ד"ר ספי מנדלוביץ', המשנה למנכ"ל משרד הבריאות, בכנס מדהים בארצות הברית, שאורגן על ידי נפש בנפש.

עידית סילמן: סיירנו ונפגשנו בניו ג'רזי עם הארגון האמריקאי של עוזרי הרופא, ואחר כך סיירנו בקליניקות בניו יורק במשך יום שלם כדי לראות איך עובד מקצוע עוזר רופא פרקטית הלכה למעשה, ומה זה אומר.

עידית סילמן: האמת היא שנדהמנו ולמדנו המון מהסיור הזה.

עידית סילמן: אני וחבר הכנסת קינלי טור פז הגשנו הצעת חוק להסדרת מקצוע עוזר רופא.

עידית סילמן: קיבלנו בקשה ממשרד הבריאות להמתין עם החקיקה הזו כי הם מעלים תזכיר חוק של הסדרת העיסוק במקצועות הבריאות של עוזרי רופא מטעם משרד הבריאות, ואנחנו בהחלט חיכינו עם החקיקה הזו.

עידית סילמן: המשרד הגיש תזכיר, ואני מקווה מאוד שהוא יעלה כבר בשבוע הקרוב או ממש בזמן הקרוב לוועדת השרים, ושהחוק שלנו גם יוצמד לחוק הממשלתי, כפי שנאמר וגם הובטח על ידי המשרד.

עידית סילמן: אנחנו בנינו את החוק שלנו יחד עם עוזרי רופא רבים, עם ארגונים של עוזרי רופא ואחיות, שנמצאים בתוך המערכת, מתוך ראייה שעוזרי הרופא יכולים לסייע רבות במשבר כוח האדם במערכת הבריאות.

עידית סילמן: הם מהווים כוח עזר חשוב מאוד.

עידית סילמן: הם באמת כוח מאוד מאוד משמעותי ומיומן, כאשר כל אחד בתחום התמחותו ובמקום אליו הוא נכנס.

עידית סילמן: לוועדת הבריאות של הכנסת יש אינטרס גדול לקדם את נושא העיסוק במקצועות הבריאות, ובתוכם הסדרת העיסוק של עוזרי רופא בכלל, וגם של הדימותן הרפואי, כדי לראות איך אנחנו באמת שומרים על המקצוע באמת ברמה גבוהה.

עידית סילמן: אנחנו עושים היום הסדרה רבה של מקצועות בריאות בכלל: גם טיפול באומנויות, פרמדיקים, רנטגנאים.

עידית סילמן: לאט לאט אנחנו מסדירים יחד עם משרד הבריאות את עולם הבריאות על מקצועותיו, ואנחנו מאוד מאוד גאים בזה.

עידית סילמן: אני והמשנה למנכ"ל ראינו את עוזרי הרופא בקליניקות בארצות הברית.

עידית סילמן: עשינו שולחן עגול מאוד מאוד גדול.

עידית סילמן: גילינו שם שרבים מעוזרי הרופא בארצות הברית, לדוגמא, שייכים לקהילה היהודית.

עידית סילמן: הם היו שמחים להגיע לארץ ולבצע את התפקיד של עוזרי רופא הלכה למעשה, ולכן אנחנו מקיימים את הדיון הזה עכשיו.

עידית סילמן: אנחנו נקיים אותו גם אחר כך ונקדם את החקיקה שלו באופן מעשי.

עידית סילמן: חשוב לנו להתחיל באמת באמת איזשהו תהליך כי אנחנו רואים בזה באמת עוגן שיכול לסייע במשבר כוח האדם במערכת הבריאות.

עידית סילמן: בשבוע הבא יהיה כאן דיון נוסף עם ד"ר משה כהן ועם תלמידים שלומדים רפואה בחו"ל, אותם אנחנו רוצים להחזיר לארץ.

עידית סילמן: למדינת ישראל יש כרגע כמה שנים להיערך לשינוי הפער שיהיה וגם מול משבר כוח האדם במערכת הבריאות.

עידית סילמן: זה הזמן להשתמש בכל האמצעים הכשרים כדי להגיע למשבר הזה יותר מוכנים.

עידית סילמן: שעת הרופא מרקיעה שחקים והקופות רבות על רופאים, וגם בתי החולים, ויש גם עבודה פרטית.

עידית סילמן: מחירי הרפואה יאמירו ויהיה אחר כך קשה להוריד אותם.

עידית סילמן: מדינת ישראל מתפארת בנגישות ובזמינות המערכת הרפואית, אבל זה הולך להיות קשה יותר.

עידית סילמן: אנחנו רוצים להימנע מכך.

עידית סילמן: נציגי ארגון עוזרי הרופא נמצאים כאן והם יוכלו לספר לנו קצת על המקצוע הלכה למעשה, על קידום החקיקה, למה עד היום זה לא הגיע לכאן.

עידית סילמן: אני רוצה להודות לכם על העבודה שאתם עושים ועל המלחמה במשך שנים להסדרת המקצוע.

עידית סילמן: כל הוועדה פה איתכם, וגם משרד הבריאות, כפי שראיתם, בקידום החקיקה הלכה למעשה.

עידית סילמן: אתם תדברו אחרי משרד הבריאות.

עידית סילמן: נציג משרד הבריאות, בבקשה.

אודי גלבשטיין: צוהריים טובים.

אודי גלבשטיין: אני מנהל תחום עוזרי רופא במשרד הבריאות.

אודי גלבשטיין: קודם כול, אני רוצה לברך על הדיון החשוב הזה.

אודי גלבשטיין: אני במשרד כבר כמעט שש שנים וחצי.

אודי גלבשטיין: למעשה, התגייסתי למשרד כדי לקדם את התפקיד הזה.

אודי גלבשטיין: אני פרמדיק במקצועי.

אודי גלבשטיין: לפני זה ניהלתי את בית הספר לפרמדיקים של מד"א והכשרתי מאות רבות של פרמדיקים.

עידית סילמן: אז איפה אתה בחוק הפרמדיקים?

אודי גלבשטיין: אני מקווה שיהיה מה לעדכן ביום חמישי.

אודי גלבשטיין: בחרתי להתקדם לאתגר הבא שבו במערכת הבריאות בישראל באמת רעבה לכוח אדם מקצועי.

אודי גלבשטיין: המערכת שלנו יכולה להסתייע בעוזרי הרופא, כפי שבאמת קיימים במקומות רבים בעולם.

אודי גלבשטיין: מדובר בבעל מקצועי רפואי שיידע לתת את המענה לצד הרופאים והאחיות.

אודי גלבשטיין: כפי שנאמר, גם המשרד מבין את הצורך ופועל נמרצות לקידום הנושא הזה.

אודי גלבשטיין: בחודשים האחרונים אנחנו נמצאים במרתון מאוד רציני כדי להניח על שולחן הכנסת את החקיקה.

אודי גלבשטיין: אנחנו באמת חושבים שוועדת הבריאות בראשותך, גברתי היושבת-ראש, באמת תומכת ועוזרת לנו לקדם את זה.

אודי גלבשטיין: זה בהחלט משהו מאוד משמעותי.

אודי גלבשטיין: ביחד אנחנו מאוד בשלים כבר להניח את זה כבר בשבוע הבא, לדעתי.

אודי גלבשטיין: אני מאוד מאוד מקווה שבחודשים הקרובים נוכל להביא רפואה ומזור בצורה נוספת למה שכבר קיים.

אודי גלבשטיין: כמעט מאה עוזרי רופא היום עובדים.

עידית סילמן: איך זה עובד בארץ הלכה למעשה?

עידית סילמן: מה הסטטוס שלהם היום מבחינת משרד הבריאות?

עידית סילמן: נמצא איתנו נתי קרמר, שהיה איתנו בארצות הברית יחד עם ד"ר ספי מנדלוביץ'.

עידית סילמן: ישבנו גם עם ארגון עוזרי הרופא בשולחן עגול ורשמנו את הרשמים שלנו.

עידית סילמן: בנוסף, הלכנו גם איתם לקליניקות הלכה למעשה.

עידית סילמן: זה מדהים.

עידית סילמן: אלו עוזרי רופא שמחזיקים קליניקות בשטח לבד.

עידית סילמן: הם משמשים כמומחים לכל דבר ועניין.

עידית סילמן: הלקוחות מעוניינים להגיע אליהם.

עידית סילמן: זו לא קליניקה עם חדר אחד או שניים.

עידית סילמן: בברוקלין שבניו יורק היו כעשרים חדרים שנותנים טריאז' ראשוני בקהילה, והם הפכו אפילו להיות כבר מומחים בתחומם.

עידית סילמן: היינו גם במיונים בבתי החולים בניו יורק, ולא רק בקהילה.

עידית סילמן: ההערכה של הצוות הרפואי, של הרופאים המומחים, כלפי עוזרי הרופא כשותפים, כאחראים, כצוות, לכל דבר ועניין, היא משהו מדהים שלא ראיתי.

עידית סילמן: אני תוהה איך זה הולך להסתדר בארץ הלכה למעשה יחד עם הגילדות שלנו, כי בסוף אנחנו נכנסים למערכת בנויה וקיימת, ואיך הולכים להסדיר מקצוע כזה.

אודי גלבשטיין: אני מכיר היטב את פעילות עוזרי הרופא בארצות הברית.

אודי גלבשטיין: חייתי בניו יורק כמעט עשר שנים ועבדתי לצידם.

אודי גלבשטיין: הם בהחלט מהווים מרכיב מאוד משמעותי במערכת הבריאות.

אודי גלבשטיין: בעזרת החקיקה שנגיש, אנחנו יודעים שזה יהיה לא פחות טוב לעומת מה שקורה בצפון אמריקה ובמדינות נוספות באירופה.

אודי גלבשטיין: אתן רקע איך התפקיד הזה נולד במדינת ישראל.

אודי גלבשטיין: בשנת 2013 פרסמו דוח ראשון, שנקרא דוח ועדת עוזר רופא, על ידי פרופ' גיל פייר וארנון אפק, שהגישו המלצותיהם לגבי מיסוד התפקיד.

אודי גלבשטיין: לא ארחיב על כל מה שנאמר בדוח הזה.

אודי גלבשטיין: ההמלצה העיקרית שלהם היתה שזה נדרש, נחוץ, וזה נחוץ עכשיו.

אודי גלבשטיין: ההסדרה המשפטית לאפשר לעוזרי הרופא לפעול עכשיו היא באמת בהסדרה טיפה שונה ממה שאנחנו רוצים להגיש.

אודי גלבשטיין: זה דרך הרשאות מסוימות בתקנות הרופאים.

אודי גלבשטיין: זו כמובן לא דרך המלך.

אודי גלבשטיין: יש לזה המון הגבלות ובעיות משפטיות כאלו ואחרות.

אודי גלבשטיין: אבל אני חושב שהצורך הביא את משרד הבריאות לקדם את זה בצורה הזו בעת ההיא.

אודי גלבשטיין: תוך כדי ביצוע ההכשרות של עוזרי הרופא במחלקות לרפואה דחופה, גילינו שהדבר הזה באמת קורה, וקורה בצורה טובה.

אודי גלבשטיין: היה מחקר מלווה של מכון ברוקדייל שבדק את הנושא הזה.

אודי גלבשטיין: הוא הראה שביעות רצון גבוהה מאוד, גם של הרופאים, שפעלו יחד עם עוזרי הרופא במחלקות.

אודי גלבשטיין: למעשה, ברגע שהדבר הזה התחיל להוכיח את עצמו כבעל תפקיד שבאמת יודע לבצע את הרפואה לצד הרופא באופן מקצועי ויעיל, מאותו רגע אנחנו הבנו במשרד שיש צורך, והגיע הזמן, לקדם את עוזרי הרופא ולהפוך את עוזר הרופא לעוזר רופא גנרי, כללי, במתכונת מאוד זהה למה שקורה בצפון אמריקה.

אודי גלבשטיין: יש לאפשר להם לפעול בצורה הרבה יותר רחבה, עם סמכויות הרבה יותר רחבות.

אודי גלבשטיין: כמובן שהדברים צריכים להיעשות בפיקוח ובצורה מסודרת מול כל הארגונים והאיגודים.

אודי גלבשטיין: אנחנו לגמרי מבינים שמערכת הבריאות היום, שנמצאת היום בחסר כוח אדם רפואי, וגם בעתיד יהיה לנו מצב קצת יותר עגום, גם בגלל גידול באוכלוסייה במדינת ישראל, גם הזדקנות האוכלוסייה, וגם הקיטון בכמות הרופאים, שחלקם מגיעים לגיל פנסיה, אין ספק שעוזרי הרופא שיידעו לעבוד בצורה נכונה, עם הרשאות מתאימות כמו שצריך, ובפיקוח נכון, יידעו לתת את הרפואה הזו בצורה טובה.

אודי גלבשטיין: למעשה, אנחנו לקחנו את החקיקה הקיימת והבנו שצריך לעשות חקיקה ראשית למקצוע, הסדרה יותר רחבה והרבה יותר מסודרת.

אודי גלבשטיין: נכון שיש פה גם בעלי תפקידים אחרים שצריך להסדיר עבורם את הדברים.

אודי גלבשטיין: אני כן רוצה להגיד שלמרות כל ההתנגדויות, שחלקן לגיטימיות, אני באמת מבין לפעמים מאיפה הדברים באים, בסופו של דבר, וזה אחד הדברים שכדאי מאוד לומר כאן, אם תבואו איתי לסיור בבתי החולים היום ותראו את הסינרגיה שיש בין עוזרי הרופא לבין הצוות הסיעודי, לבין הצוות הרפואי, אתם תתרשמו באופן משמעותי.

אודי גלבשטיין: נכון, צריך להסדיר את יחסי הגומלין בין האיגודים, בין הגילדאות, כפי שנאמר.

אודי גלבשטיין: אנחנו לא מתכוונים לקחת את התפקיד של אף אחד.

עידית סילמן: אנחנו מסדירים היום את הפרמדיקים.

עידית סילמן: למעשה, אנחנו מייצרים איזשהו רצף לאלו שנכנסים לעולם רפואת החירום, עם יכולת התקדמות ולראות איזשהו אופק בעולמות התוכן בהם הוא רוצה לעסוק.

עידית סילמן: זה לא רק או רופא או כלום.

אודי גלבשטיין: בהחלט.

אודי גלבשטיין: הוועדה הראשונה של עוזרי רופא סימנה את הפרמדיקים כאוכלוסייה המתאימה ביותר להתקדם לתפקיד עוזר רופא.

אודי גלבשטיין: מבלי להיכנס לדיון שהיה אמש על נושא הפרמדיקים - אקדמי כן או לא - ברור שיש פה היגיון.

עידית סילמן: דווקא יש פה איזשהו מדרג והיגיון, וצריך לקחת את זה בצורה הזו.

אודי גלבשטיין: נכון.

אודי גלבשטיין: אחד הדברים שהוביל להצלחה באמת גדולה של עוזרי רופא במלר"ד זה הניסיון המצטבר.

אודי גלבשטיין: אני מדדתי אותם מבחינה מקצועית בצורה זו אחרת, ואין ספק שוותק מקצועי של 15 שנה בממוצע של כל עוזרי הרופא שכרגע עובדים היום במדינת ישראל, ותק מקצועי של פרמדיקים, שיעבדו בשעות לא שעות, במקומות לא מקומות, לבד בחושך, לפעמים בגשם, קיבלו החלטות באמת מאוד מאוד משמעותיות איזה תרופה לתת וכמה לתת ולראות איך החולה מגיב.

אודי גלבשטיין: כל הדברים האלה בסופו של דבר הביאו אותם מוכנים בצורה יוצאת דופן לתפקיד של עוזר רופא.

אודי גלבשטיין: יכול להיות שאנשים מסתכלים על עוזרי רופא כמשהו שהוא באמת תחת פיקוח של רופא.

אודי גלבשטיין: זה נכון, כך זה צריך להיות.

אודי גלבשטיין: אנחנו באמת חושבים שעוזרי רופא צריכים לסייע לרופאים.

אודי גלבשטיין: אבל בהרבה מאוד מהמקרים הרופאים מסתייעים בהם ובוותק שיש להם.

אודי גלבשטיין: אני רואה את זה כל יום.

עידית סילמן: נכון.

עידית סילמן: אם אני לא טועה, בחקיקת משרד הבריאות כתוב: תחת פיקוח ואחריות של רופא.

עידית סילמן: זה מחויב המציאות מבחינתכם?

אודי גלבשטיין: התשובה היא כן, כי בסוף אנחנו לא יכולים להפוך אותם לרופאים.

אודי גלבשטיין: זה ברור.

אודי גלבשטיין: אנחנו נותנים להם אפשרות לעסוק ברפואה.

אודי גלבשטיין: יש לעיסוק ברפואה המון משמעויות.

אודי גלבשטיין: הפיקוח הוא כמובן בהתאם ליכולות של כל עוזר רופא.

אודי גלבשטיין: בכל מקרה, ההגדרה שלנו תהיה מאוד מאוד ברורה.

אודי גלבשטיין: אנחנו את הדברים האלה כמובן עשינו בדיונים מקדימים עם ההסתדרות הרפואית.

אודי גלבשטיין: זה לא שאנחנו הולכים פה נגד.

אודי גלבשטיין: אנחנו לא הופכים אותם לרופאים, אנחנו לא חושבים שהם יבואו אי פעם במקום רופא.

עידית סילמן: ההסתדרות הרפואי באמת מדגישה במחקר שלה שחיוני שהוא יהיה כפוף לרופאים ובהשגחתם.

אודי גלבשטיין: בוודאי.

אודי גלבשטיין: בסוף אנחנו רואים בעוזרי הרופא ישות מקצועית, שתדע לבצע רפואה טובה.

אודי גלבשטיין: היא עושה את זה כבר היום.

אודי גלבשטיין: וכמובן שנושא הפיקוח הוא חשוב ומהותי.

אודי גלבשטיין: עניין ההיקף שלו הוא דבר שייקבע באופן מסודר באיזושהי הרשאה אישית שכל עוזר רופא יקבל מרופא מומחה, כשאותו רופא יתיר לו לבצע את הפעולות לפי החופש ולפי היכולת המקצועית שלו וההכשרה שהוא קיבל.

אודי גלבשטיין: הדבר הזה כמובן מקביל למה שקורה בהרבה מאוד מקומות בעולם.

אודי גלבשטיין: לא המצאנו פה את הגלגל מחדש.

אודי גלבשטיין: אומנם עשינו את ההתאמות למדינת ישראל, אבל אנחנו בהחלט רואים את המודל הצפון אמריקאי כמודל שאנחנו יכלים להישען עליו.

אודי גלבשטיין: אנחנו מאוד מאוד מאוד מקווים שבחודשים הקרובים נוכל לראות עוזרי הרופא הראשונים מחוץ לגבולות הרפואה הדחופה.

אודי גלבשטיין: כל יום אני פותח את תיבת המייל שלי ובה יש שלושה-ארבעה מיילים מעוזרי רופא מחו"ל, שמתעניינים ורוצים לבצע עלייה, כפי שדיברת על נפש בנפש.

אודי גלבשטיין: אני אומנם לא הייתי שם, אבל אני מתכתב איתם כל יום.

עידית סילמן: אני חייבת להגיד לך שזה מטורף.

עידית סילמן: אלו אנשים ציוניים מדהימים.

עידית סילמן: הם יושבים שם ומחכים שהמקצוע הזה יוסדר ושהם יוכלו להגיע לארץ ולעבוד כאן הלכה למעשה.

עידית סילמן: אנחנו מדברים על צמצום הפערים בכוח האדם במערכת הבריאות.

עידית סילמן: כל היושבים כאן סביב השולחן מבינים שאנחנו הולכים להיכנס לאירוע קשה מאוד במדינת ישראל בתחום עולם הבריאות ובתחום כוח האדם במערכת הבריאות.

עידית סילמן: אני חושבת שעוזרי הרופא יוכלו להיות כאן לעזר ממשי.

עידית סילמן: בטח ברפואת חדרי המיון, טיפול נמרץ, ובתי החולים.

עידית סילמן: זה מחויב המציאות.

עידית סילמן: בנוסף, יש לנו כן ראייה ציונית אמיתית שרוצה להביא את כל מי שרוצה להגיע לארץ ולאפשר לו ללמוד את זה.

עידית סילמן: צריך גם לזכור שלא כולם מסוגלים להוציא את הציון הפסיכומטרי הנדרש בלימודי רפואה, ולכן זוהי אופציה מצוינת לאלו שרוצים להתעסק במקצוע זה הלכה למעשה.

עידית סילמן: מהו הצפי להתקדמות מבחינתכם?

אודי גלבשטיין: כאמור, אנחנו די בשלים עם הגשת החוק.

עידית סילמן: האם נערך כרגע איזשהו פיילוט במשרד בתחום?

אודי גלבשטיין: נשאלתי את השאלה הזו.

אודי גלבשטיין: אני מניח שבפיילוט התכוונתם לעוזרי רופא שבמלר"ד.

אודי גלבשטיין: כי פיילוט כפיילוט מעולם לא ביצענו, אלא נתנו על פי תקנות לעוזרי רופא במלר"ד לפעול.

אודי גלבשטיין: הם פועלים והם עושים עבודה נהדרת.

עידית סילמן: איפה מוכשרים עוזרי הרופא כרגע?

אודי גלבשטיין: הוועדה המליצה לקיים הכשרה שאני פיתחתי בשיתוף עם האיגוד הישראלי לרפואה דחופה.

אודי גלבשטיין: זו היתה העבודה שלי בתחילת דרכי במשרד הבריאות.

אודי גלבשטיין: יש הכשרות נוספות של עוזרי רופא, ואני מניח שיש כאן עוד אנשים שיציגו את זה בהמשך, שעברו הכשרות בארגונים נוספים.

אודי גלבשטיין: אנחנו כמובן לא חושבים שההכשרה הקיימת היא ההכשרה הנכונה אלא הכשרה אקדמאית שהיא הרבה יותר נכונה.

אודי גלבשטיין: זה לתואר שני, לא לתואר ראשון.

אודי גלבשטיין: הכשרה אקדמאית הרבה יותר אינטנסיבית עם מודל שבאמת מסונף לבתי ספר לרפואה.

אודי גלבשטיין: שוב, בסוף הם יעסקו ברפואה בדיוק כפי שהרופאים עוסקים, וחשוב שההכשרה תהיה באמת הכשרה מאוד מאוד טובה.

שי סומך: אני מעדכן.

שי סומך: ועדת השרים כבר אישרה את הצעת החוק.

שי סומך: אתמול היא נשלחה לפרסום ברשומות.

שי סומך: היא צריכה להגיע בימים הקרובים לכנסת.

עידית סילמן: הצעת החוק הממשלתית אושרה, ויכול להיות שבשבוע הקרוב היא תעלה לכנסת.

שי סומך: יכול להיות שבשבוע הבא היא כבר תוכל לעלות לקריאה ראשונה.

שי סומך: ועדת שרים כבר אישרה את הצעת החוק.

שי סומך: הנוסח נשלח אתמול לרשומות והוא יוגש לכנסת לקריאה ראשונה כבר בשבוע הבא.

עידית סילמן: בסדר גמור.

עידית סילמן: נשמח כמובן שיצמידו את החקיקה של הוועדה שהגשנו.

עידית סילמן: זו היתה האמירה של משרד הבריאות וההבטחה שלהם.

עידית סילמן: אנחנו מצפים גם לזה.

עידית סילמן: גבריאל, איגוד עוזרי הרופא, בבקשה.

גבריאל רוזנפלד: תודה רבה.

גבריאל רוזנפלד: קודם כול, אני רוצה להודות לך, חברת הכנסת סילמן, על העזרה, התמיכה והעידוד שלך, ועל העבודה המדהימה שאת עושה.

גבריאל רוזנפלד: אני רוצה להודות גם למשרד הבריאות.

גבריאל רוזנפלד: הפרויקט קיים ומצליח במשך שש שנים.

גבריאל רוזנפלד: הוא לא היה יכול לעבור בלי העבודה המאומצת, המצוינת, התמיכה והדחיפה של משרד הבריאות.

גבריאל רוזנפלד: במאי ימלאו שש שנים לפרויקט בארץ.

גבריאל רוזנפלד: כמו שאודי ציין, הפרויקט התחיל עם פרמדיקים בעלי ניסיון רב בשטח במשך שנים רבות, טיפול בהמון חולים, קבלת החלטות, שימוש באמצעים ותרופות שרק לרופא היה מותר לעשות עד אז.

גבריאל רוזנפלד: וכן, עם הכשרה של שנתיים אינטנסיביות וקשות, עם מבחן ממשלתי.

גבריאל רוזנפלד: אציין ש-110 עוזרי רופא, כולל אלה שמסיימים עוד מעט את הקורס השלישי, עובדים רק במחלקות לרפואה דחופה, וככך הם נבחנים על אותו ספר שהמתמחים לרפואה דחופה נבחנים, ועוברים את המבחן הזה.

גבריאל רוזנפלד: אולי בודדים עד היום לא עברו את המבחן.

גבריאל רוזנפלד: מי שיגיע למיון שבו יש עוזרי רופא, ואני חושב שהיום יש עוזרי רופא בכל המיונים, אולי חוץ מיוספטל, סביר להניח שתקופת הזמן שהוא יראה רופא, לעומת תקופה שבה לא היה עוזר רופא, תתקצר בהרבה.

גבריאל רוזנפלד: עוזר הרופא מקבל היום את החולה.

גבריאל רוזנפלד: הוא מבצע אנמנזה, תשאול מלא ומקיף.

גבריאל רוזנפלד: הוא מזמין ייעוצים, בדיקות, והוא מגיע למסקנות.

גבריאל רוזנפלד: בשלב בדרך הרופא המפקח נכנס לסיפור ומקבל ממנו את כל המידע, שהוא כבר רחב מאוד, מה שפעם רופא היה עושה.

גבריאל רוזנפלד: בסופו של דבר, הרופא נותן את ה- input שלו וניגשים לטיפול.

גבריאל רוזנפלד: נתון מעניין נוסף שתשמחו לשמוע הוא שעד היום בממוצע 110 עוזרי רופא בשש שנים טיפלו בכ-900,000 חולים.

גבריאל רוזנפלד: זה מספר אדיר שהאימפקט שלו על מערכת הבריאות הוא עצום.

גבריאל רוזנפלד: שווה בנפשכם אם רופאים היו צריכים לבדוק עוד 900,000 חולים שממתינים היום הרבה זמן במיון.

גבריאל רוזנפלד: בחלק מהמיונים יותר, בחלק פחות.

גבריאל רוזנפלד: עוד 900,000 חולים, פצועים, שהיו צריכים לחכות לטיפול רופא, טופלו על ידי עוזרי רופא בהצלחה רבה.

גבריאל רוזנפלד: עוזר הרופא משלים את הטיפול יחד עם הרופא באופן כזה שההחלטה על אשפוז או שחרור מתקבלת, כותב את המסקנות, ממליץ על טיפול.

גבריאל רוזנפלד: הרבה פעמים הוא מבצע את הטיפול על פי ההרשאות שיש לו, וכך החולה ממשיך בהתנהלות שלו בשחרור ובאשפוז.

גבריאל רוזנפלד: גם החקר שעשו עם מכון ברוקדייל, וגם מסקרים שעשינו באיגוד, שביעות הרצון לא נבדקה אצל החולים, אבל אצל הצוותים הרפואיים היא מרקיעה שחקים.

גבריאל רוזנפלד: אנחנו מכירים את מה שאודי ציין שכל איגוד וכל תחום אחר ברפואה רוצה למשוך לכיוון לו.

גבריאל רוזנפלד: אבל צריך לומר ששביעות הרצון של הצוותים בשטח היא פנומנלית.

גבריאל רוזנפלד: כלומר, העבודה מול הסיעוד, מול הרופאים, מול כל האינסטנציות שקיימות בבית החולים.

עידית סילמן: אתה אומר שהרבה פעמים יש הבדל בין האיגוד לבין האנשים שעובדים בשטח הלכה למעשה.

גבריאל רוזנפלד: חד משמעית.

עידית סילמן: יש לאפשר גם לאיגודים להיות מרוצים.

עידית סילמן: אנחנו רוצים לקדם את האחיות להיות אחיות מומחיות.

עידית סילמן: אין לנו ספק שיש לפתוח ולפתח את עולם הבריאות.

שי סומך: זה גם מסלול קידום של אחיות.

אודי גלבשטיין: לדעתנו, אחות שסיימה תואר ראשון יכולה להיכנס למסלול הזה בלי בעיה.

גבריאל רוזנפלד: אנחנו בעד זה לחלוטין.

גבריאל רוזנפלד: אנחנו מכירים ויודעים מה קורה בארצות הברית.

גבריאל רוזנפלד: כולנו היינו שם.

עידית סילמן: המדרג הגדול הזה הוא מצוין למערכת הבריאות, כי יש אנשים שעובדים שנים במערכת, וגם אחיות, שמרגישים שחוקים.

עידית סילמן: ארגון המיילדות היה כאן ביום חמישי שעבר.

עידית סילמן: הן טענו שהן מתנסות ומתקדמות ובסופו של דבר מכניסים להן דולות לחדרי הלידה שעושות פחות או יותר עבודה מקבילה, וזאת בשעה שהן לא כל כך למדו ולא עשו.

עידית סילמן: האמת היא שרוצים פה לרצות את היולדות כי הן מכניסות הרבה כסף לבתי החולים.

עידית סילמן: כל בית חולים משנה קצת את העמדות לגבי מה מותר ומה אסור ומי יכול לטפל ואיך, ואני חושבת שזה לא קיים בתחומים אחרים.

עידית סילמן: המיילדות אמרו כאן שהן רוצות להתקדם ואיזשהו אופק ושהן רוצות ללמוד מעבר איזשהו תחום שהוא בין התחום שלהם לתחום של הרופאים.

עידית סילמן: אני בהחלט תומכת בעמדה הזו.

גבריאל רוזנפלד: כפי שציינתי, שיתוף הפעולה בשטח עצמו הוא רחב ביותר.

גבריאל רוזנפלד: הוא נמצא ברמה הכי גבוהה והעבודה היא בסינרגיה שאין כמוה, וכאילו לא היו חבלי לידה מלכתחילה.

גבריאל רוזנפלד: כמו שזה עובד בכל העולם המערבי וכמו שגברתי כבר התרשמה בזמן האחרון, אנחנו מצפים שהמודל הצפון האמריקאי יהיה בארץ, כפי שציין אודי.

גבריאל רוזנפלד: עברנו על החוק וגם על החוק שלך, ואנחנו חושבים שהוא מקדם בצורה מעולה.

גבריאל רוזנפלד: צריך להבין שמה שמגביל אותנו היום בהתקדמות לשלב הבא, שיהיה קצת יותר דומה למערכת בצפון אמריקה, ושהאימפקט שלנו יהיה באמת כזה שיביא לידי ביטוי את ההשלמה של החוסר עליו דיברת שעלול להיות בעתיד עוד יותר, הוא באמת מה שהחוק הכתוב כרגע עושה.

גבריאל רוזנפלד: נשמח שנקדם אותו באופן הכי מהיר.

גבריאל רוזנפלד: לא נראה לי שהמכתב של פרופ' חגי והאחיות ושל האיגודים בזמנו צריך להגביל את המהירות שבה החוק הזה צריך לעבור.

גבריאל רוזנפלד: לאחרונה אנחנו בישיבות עם הר"י על הצטרפות של איגוד עוזרי הרופא להר"י.

גבריאל רוזנפלד: כלומר, להיות מסונפים אליהם.

גבריאל רוזנפלד: עוד לא סגרנו ממש הסכם.

גבריאל רוזנפלד: אנחנו מבינים את הצורך שלהם להיות בפיקוח כפי שהחוק מגדיר.

עידית סילמן: משרד הבריאות, האם אתם עובדים עם ארגון עוזרי הרופא כדי לסנכרן את העבודה בשיתוף?

אודי גלבשטיין: בוודאי.

עידית סילמן: מצוין.

גבריאל רוזנפלד: משרד הבריאות הרים את הפרויקט הזה בצורה מדהימה, ובהרבה דברים אנחנו מסתייעים ומקבלי תשובות.

גבריאל רוזנפלד: צריך לומר שמשרד הבריאות באופן אמיתי הוא פיל גדול עם אלפי עובדים ותקציבי ענק.

עידית סילמן: אנחנו תמיד שואלים את השאלה הזו בכל דיון כי הרבה פעמים אנחנו עושים היכרות ראשונית של: נעים להכיר.

עידית סילמן: שולחן הוועדה הזו קודם עשה בין המשרדים השונים אחרי בג"ץ של שנה וחצי בתחום העישון וקבע שהם ידברו ביניהם.

עידית סילמן: זה קורה.

אודי גלבשטיין: בינינו זה ברור.

אודי גלבשטיין: ישבנו ביחד בהכשרה.

אודי גלבשטיין: אנחנו לגמרי מכירים.

גבריאל רוזנפלד: זה פיל גדול.

גבריאל רוזנפלד: קשה להזיז אותו, אבל בסוף הוא זז.

גבריאל רוזנפלד: כשהוא זז, הוא מקדם את מה שהוא רוצה.

גבריאל רוזנפלד: אנחנו לחלוטין בעד.

גבריאל רוזנפלד: אנחנו חושבים שצריך לקדם את זה באופן הכי מהיר שיש.

גבריאל רוזנפלד: אנחנו מצפים לדיונים על החוק כדי שגם אנחנו נוכל לתת את ה-input שלנו.

גבריאל רוזנפלד: יש שם כמה דברים שאנחנו חושבים שנכון להוסיף או לגרוע.

גבריאל רוזנפלד: אנחנו כן חושבים שזו חובה שזה יהיה כמו שכתוב בחוק ושזה לא יהיה שונה, ושזו תהיה הכשרה אקדמאית עם תואר ראשון, תואר שני.

גבריאל רוזנפלד: זה נכון, זה לא יהיה כמו קורס פרמדיקים או איזושהי הכשרה.

גבריאל רוזנפלד: זה ייקח קצת יותר זמן.

עידית סילמן: בגלל הדיון שלנו בחוק הפרמדיקים, והישיבה שלכם עכשיו כדי להכין את החקיקה הזו כדי שנוכל להתקדם בה, אתם כן צריכים לשים לב.

עידית סילמן: כי בסוף כשאתם מחוקקים את הפרמדיקים, ואנחנו אולי לא מדברים על כן או לא תואר ראשון, אקדמי לא אקדמי, כשאנחנו מדברים פה על תואר שני, זה אומר שבמידה ולא יהיה לפרמדיקים תואר ראשון הם לא יוכלו להמשיך לזה כתואר שני.

עידית סילמן: זה דבר שמשרד הבריאות צריך לקחת בחשבון.

אודי גלבשטיין: אנחנו כבר לקחנו את הדברים האלה בחשבון.

אודי גלבשטיין: אנחנו גם בשיח מול המל"ג.

אודי גלבשטיין: נציגיו פה ייתנו התייחסות.

אודי גלבשטיין: אנחנו לגמרי מבינים את הצורך.

עידית סילמן: דיברנו על זה בחקיקה.

עידית סילמן: אחרת זה יתקע את הפרמדיקים והם לא יוכלו להמשיך.

עידית סילמן: אדוני, האם אתה רוצה להוסיף?

אלון סמולרסקי: לא, אין לי מה להוסיף מעבר לדברים שנאמרו פה.

אלון סמולרסקי: אני מסכים עם כל מילה ושמח לשמוע שהגענו לשלב מאוד מתקדם.

עידית סילמן: החוק הולך להיות מונח.

אלון סמולרסקי: אני מאוד שמח לשמוע.

עידית סילמן: גם אנחנו.

אודי גלבשטיין: אני חיכיתי שהאיגוד יציג את הפעילות.

אודי גלבשטיין: אני חייב לומר שהייתי בהלם מכמות הפונים למלר"דים שעברו תחת ידיהם של עוזרי הרופא.

אודי גלבשטיין: זה באמת משהו מדהים מבחינתי.

אודי גלבשטיין: כל זה עם אפס תקריות בטיחות שנרשמו במשרד הבריאות.

אודי גלבשטיין: זה באמת טפו טפו טפו, מה שנקרא.

אודי גלבשטיין: חשוב להגיד שהם עושים את עבודתם באופן בטוח ולא רק מקצועי, וזה מאוד מאוד חשוב.

עידית סילמן: אני מסכימה.

עידית סילמן: אנחנו מעלים פה בוועדה על נס את עולם הבריאות.

עידית סילמן: אנחנו מקיימים פה דיונים חדשות לבקרים עם איגודים שונים.

עידית סילמן: אנחנו רואים עד כמה העולם הזה הוא רחב ועד כמה מקיף המון איגודים ואנשים רבים שעושים באמת מלאכה עבודה מהלב.

עידית סילמן: זו באמת עבודת קודש.

עידית סילמן: אנחנו פה בשבילם.

עידית סילמן: אנחנו גם הגשנו היום בקשה ליו"ר הכנסת להעלאת על נס את עולם רפואת החירום, ויש כבר תאריך לאירוע באודיטוריום.

עידית סילמן: אבל לעשות גם אירוע הצדעה קצת יותר רחב לכל מערכת הבריאות.

עידית סילמן: כי התחושה שלנו פה בוועדה היא שכל יום מגיעים לכאן המון נושאים, המון איגודים, המון ארגונים של חולים.

עידית סילמן: יש פה עשייה שהיא מבורכת בכל ההיבטים.

עידית סילמן: חובה לפרגן לכל העולם הזה יחד פה בכנסת.

עידית סילמן: תודה על זה.

עידית סילמן: נתנאל קרמר, נפש בנפש, תציגו קצת את הפעילות שלכם.

נתנאל קרמר: קודם כול, תודה רבה על ההזמנה.

נתנאל קרמר: כאזרח אני מברך על המהלך הזה של הכנסת עוזרי רופא למערכת הבריאות.

נתנאל קרמר: ארגון נפש בנפש פועל כבר עשרים שנה והוא אחראי על העלייה מצפון אמריקה.

נתנאל קרמר: מעבר למשימה הלאומית של עידוד עלייה מצפון אמריקה, אנחנו רואים בנו ככלי למענה לאתגרים לאומיים, בין אם זה בתחום הביטחון עם חיילים בודדים עולים, ובין אם זה פיתוח הפריפריה, בין אם זה במערכת הבריאות.

נתנאל קרמר: אנחנו עובדים יד ביד עם משרד הבריאות במספר תחומים, כולל בתחום העלאת רופאים.

נתנאל קרמר: עד עכשיו העלינו 770 רופאים מומחים מצפון אמריקה, ויותר מ-2,800 בעלי מקצועות הרפואה מצפון אמריקה בעשרים שנות פעילותינו.

נתנאל קרמר: הפרויקט הבא שלנו זה השתלבות בעולם עוזרי הרופא בארץ.

נתנאל קרמר: כחלק מהמאמץ הזה עשינו סיור לימודי, יחד עם יושבת-ראש הוועדה והמשנה למנכ"ל משרד הבריאות ד"ר ספי מנדלוביץ'.

נתנאל קרמר: כאמור, בחלק מהסיור עשינו שולחן עגול עם יותר מעשרים רופאי מאזור ניו-יורק וניו ג'רזי, עם נציגי מ-APPA שהוא האיגוד שמרכז את כל עוזרי הרופא בצפון אמריקה, כשיותר מ-150,000 עוזרי רופא מחמישים מדינות בצפון אמריקה מיוצגים שם, ועם נשיאי ה-JAPA, ארגון היהודי של עוזרי רופא, שמייצגים מעל 700 עוזרי רופא בצפון אמריקה.

נתנאל קרמר: כל הנוכחים בחדר הרגישו שיש מצע מוכן להתקדמות מבחינת הכרה בעוזרי רופא אמריקאים, ואני שם את הכובע של העלייה.

נתנאל קרמר: חייבים להכניס בכל החקיקה עליה מדברים עכשיו משהו לגבי הכרה ברישיון מצפון אמריקה.

עידית סילמן: האם אפשר להכיר ברישיון עוזר רופא שכזה?

אודי גלבשטיין: בוודאי.

אודי גלבשטיין: לא רק הוראות מעבר.

אודי גלבשטיין: אם יש מישהו שקיבל הכשרה שהיא מוכרת על-ידי אגף מקצועות הרישוי, בוודאי.

נתנאל קרמר: זה משהו מאוד חשוב, שלדעתנו יכול לסייע במחסור ההולך וגדל, עד שנתחיל להוציא פה עוזרי רופא אמריקאים.

אודי גלבשטיין: יש לנו כבר עוזרי רופא מחו"ל, שהגיעו ועשו את ההכשרה של משרד הבריאות, ולמעשה הם פועלים כבר היום בישראל.

נתנאל קרמר: השאלה היא איך הם עושים את זה בדיוק.

נתנאל קרמר: האם הם צריכים להתחיל ולעבור את ההכשרה בדומה יותר לסיעוד או האם יותר דומה למה שיש עם רופאים, שזה הכרה בהכשרה, מקבלים את הרישיון, תקופת הסתכלות, ושיש עוד דברים?

אודי גלבשטיין: קשה לי להתחייב כי זה לפני כל הדיונים.

אודי גלבשטיין: באופן כללי, זה הכיוון אליו אנחנו מכוונים.

עידית סילמן: אנחנו צריכים לזכור את זה בדיונים ולכוון לכיוון הזה.

עידית סילמן: נפש בנפש אומרים שלהם זה מאוד מאוד יעזור כי יש להם פול מאוד גדול של אנשים שלומדים את זה שם ורוצים לעלות לארץ.

עידית סילמן: אנחנו רואים בזה משימה חשובה לכל הצדדים.

עידית סילמן: נתי, מה הפוטנציאל?

עידית סילמן: על כמה אנחנו מדברים?

עידית סילמן: נתי, אני רואה שהכנסת תמונות שלנו מהסיור במצגת.

נתנאל קרמר: כן.

נתנאל קרמר: בגדול, לפני שנה אנחנו בעזרת ארגון JAPA הוצאנו סקר בקרב כל חברי הארגון, שזה מעל 700 עוזרי רופאי יהודיים.

נתנאל קרמר: הוצאנו שאלון שמורכב מ-14 שאלות, שחלקן קשורות לתחום העלייה וחלקן לתחום המקצועי של עוזרי רופא.

נתנאל קרמר: כאמור, הוא נשלח לכל חברי ארגון JAPA.

נתנאל קרמר: 188 עוזרי רופא ענו, שזה 27% מבחינת כלל עוזרי הרופא היהודיים שהם חברים ב-JAPA.

נתנאל קרמר: כל דבר וכל סקר זה מדגם מייצג.

נתנאל קרמר: מבחינת הניתוח הדמוגרפי של מי שענה על השאלון – אתם יכולים לראות שקרוב ל-80% בגילאי 25 עד 44, שזה גיל מדהים מבחינת תפוקת עבודה, שיכולים לתת 20 – 40 שנה למערכת הבריאות מרגע עלייתם ארצה.

נתנאל קרמר: תחומי המומחיות הם מאוד מגוונים: משפחה, רפואה דחופה, נוירוכירורגיה, נשים.

נתנאל קרמר: הלימודים שם מתפרסים על כל תחומי הרפואה.

נתנאל קרמר: אנחנו גם שאלנו אותם האם הם רוצים לעלות באופן כללי.

נתנאל קרמר: כפי שאתם רואים, קרוב ל-90% כן חשבו על עלייה והם מעוניינים לעלות לארץ.

נתנאל קרמר: רק 15 עשו מהלך של פנייה לנפש בנפש ופתחו תיק עלייה.

נתנאל קרמר: הם יודעים שיש חסם מקצועי שמונע מהם לעבוד בארץ אם הם יעלו.

נתנאל קרמר: אם נוכל לתת מענה ופתרון בחקיקה להכרה ברישוי האמריקאי בארץ זה ייתן בוסט אדיר למערכת הבריאות הישראלית, וזה ייפתח לנו עוד מאות ואלפי עולים שיכולים להגיע לארץ.

נתנאל קרמר: לסיכום, האופציות שיש לנו פה מבחינת הכרה בעוזרי רופא אמריקאים, והכרה במקצוע כללי בארץ הם: כמובן הגדלת מספר העולים באופן כללי, מענה למחסור ולמצוקה.

נתנאל קרמר: בארצות הברית ייסדו את תפקיד עוזר הרופא כדי לתת מענה למחסור ולקשיים במערכת הבריאות האמריקאית.

נתנאל קרמר: בסיור הזה ראינו את הצורה המדהימה בה זה עובד ואת הערך המוסף זה נותן לטיפול.

נתנאל קרמר: תפקיד עוזר הרופא מפנה את הרופא לטיפול במקרים הרבה יותר אקוטיים ומסובכים ומשאיר את הדברים הפשוטים לטיפולם של עוזרי רופא.

נתנאל קרמר: זה גם משחרר את המטופלים הביתה יותר מהר.

נתנאל קרמר: אנחנו מתעסקים בארץ גם בבעיית המתמחים.

נתנאל קרמר: אנחנו גם יכולים שזה יכול לתת מענה לבעיית המתמחים ולהוריד לחץ מהמתמחים.

עידית סילמן: נכון.

נתנאל קרמר: נשמח לארגן סיור נוסף לצוות מקצועי של משרד הבריאות ושל ארגונים אחרים רלוונטיים.

נתנאל קרמר: כלומר, גם לעשות ביקורים במרפאות בבתי חולים, וגם נוכל ללכת לאוניברסיטאות שבה לומדים.

נתנאל קרמר: נעשה סיור לימודי של כמה ימים בצפון אמריקה כדי להכיר לעומק את כל התחום בצפון אמריקה.

עידית סילמן: האמת היא שזה היה רעיון שעלה גם אז.

עידית סילמן: נשמח לשתף פעולה עם משרד הבריאות, עם ארגון עוזרי הרופא, יחד עם נפש בנפש, ולהוציא משלחת מצומצמת וחיונית.

עידית סילמן: על הדרך אפשר לעשות שם עוד דברים שיעודדו העלאה של כוח אדם רפואי לארץ כדי לצמצם פערים של כוח האדם במערכת הבריאות.

עידית סילמן: נתי קרמר, נעשה את החיבורים האלה יחד עם ספי מנדלוביץ' לקראת משלחת כזו.

עידית סילמן: אני חייבת לומר שזה היה מדהים.

עידית סילמן: הלכנו לראות את זה בשטח הלכה למעשה.

עידית סילמן: זה עובד שם כבר שנים והם בתוך המערכות.

עידית סילמן: רבים מהם באמת רוצים להגיע לכאן לארץ ולהיות שותפים לעשייה עם ארגון עוזרי הרופא.

עידית סילמן: יש גם ארגון עוזרי רופא אמריקאי, והם באמת אנשים מדהימים.

עידית סילמן: יש שם גם הרבה פילנתרופיה סביב זה.

עידית סילמן: לדעתי, בכל מקרה החיבורים הם טובים למדינת ישראל, למשרד הבריאות.

עידית סילמן: נשמח לעשות את זה.

עידית סילמן: תודה רבה, נתי קרמר, על הסיור שהיה איתכם במדקס, שהיה באמת מצוין.

עידית סילמן: אתם עושים עבודה מעולה.

עידית סילמן: ספר לנו מה היתה מטרת הכנס.

נתנאל קרמר: הכנס הוא חלק משיתוף הפעולה שאנחנו עושים יחד עם משרד הבריאות, ספציפית עם אגף רישוי מקצועות רפואה ופרופ' יציב.

נתנאל קרמר: פעם בשנה אנחנו עושים יריד רישוי למקצועות הרפואה, למעט בשנות הקורונה.

נתנאל קרמר: רופאים מכל צפון אמריקה מגיעים לניו יורק, ניו-ג'רזי, ונפגשים עם נציגים ממשרד הבריאות להכרה ברישיונות שלהם.

נתנאל קרמר: זה חוסך חודשים של עבודה על העברת מסמכים, וגם אלפי דולרים על טיסות ופדקס ו-UPS מאובטחים.

נתנאל קרמר: התוצר הסופי של זה הוא שמרגע נחיתתם של הרופאים בארץ, קבלת תעודת זהות, שולחים את זה למשרד הבריאות ומקבלים את הרישיון הישראלי.

נתנאל קרמר: גם נציגי הר"י היו שם, ואפשר לעשות את ההכרה בהתמחות.

עידית סילמן: עשיתם שם חיבור מדהים.

עידית סילמן: זה היה מאוד מרגש לראות את הרופאים ואת כל אנשי מקצועות הבריאות מגיעים עם שקיות ועם מזוודות הניידות עם כל התעודות הממוסגרות שלהם שהם הורידו מהקיר.

עידית סילמן: מדובר גם באנשים שהם מנהלי מחלקות.

עידית סילמן: אנחנו צריכים את כוח האדם האיכותי והטוב הזה בארץ.

נתנאל קרמר: נשמח לשלב את עוזרי הרופא גם בפן התעסוקתי .

נתנאל קרמר: היה יריד תעסוקתי, שאליו הגיעו כל בתי החולים הממשלתיים והפרטיים וקופות החולים.

נתנאל קרמר: הם שלחו נציגים ממשאבי אנוש שעשו ראיונות עבודה.

נתנאל קרמר: אנחנו ממקדים את היריד למי שרוצה לעלות בשנה-שנה וחצי הקרובות, ואז אנשים יוצאים משם עם סימולציות שכר והצעות עבודה, והם מוכנים להתחלת עבודה בארץ.

עידית סילמן: תודה רבה.

עידית סילמן: גברתי, בבקשה.

נילי אנגלהרט: שלום, אני עוזרת רופא מארצות הברית.

נילי אנגלהרט: אני עליתי עם נפש בנפש.

נילי אנגלהרט: אני פה בשני עניינים: קודם כול, אני רוצה שהחוק יעבור ושאני אקבל את הרישיון שלי.

נילי אנגלהרט: אני חלק מה-15% מאלה שרצו לעלות.

נילי אנגלהרט: אני עליתי ללא עבודה.

נילי אנגלהרט: לפני שעליתי, פגשתי מישהו מהסוכנות היהודית שאמר שאחר שנה הוא רוצה לדבר איתי כי אנחנו נחזור הביתה ושאנחנו ניכשל ושהעלייה שלנו לא תהיה טובה.

נילי אנגלהרט: לאחר שישה חודשים מצאתי עבודה.

נילי אנגלהרט: אני כיום מלמדת בקורס סיעוד באקדמיה טל של מכון לב.

נילי אנגלהרט: מצאנו עבודה.

נילי אנגלהרט: אנחנו פה כמעט שמונה שנים.

נילי אנגלהרט: זה לא כישלון, הילדים שלנו אוהבים את הארץ, ואנחנו בסדר.

נילי אנגלהרט: מצאנו איך להסתדר פה.

נילי אנגלהרט: בכל זאת, אני פה כנציגה של האקדמיה, של מכון לב.

נילי אנגלהרט: אני מלמדת בקורס לסיעוד גם אחיות מוסמכות, במכון טל.

נילי אנגלהרט: אני יודעת שסעיף 10.3 של החוק הוא שהלימודים של עוזר רופא יהיו דרך האוניברסיטאות ולימודי הרפואה.

נילי אנגלהרט: אני חושבת שהלימודים יכולים להיות דרך הפקולטה ללימודי מדעי חיים.

נילי אנגלהרט: אני כרגע מלמדת קורס לעוזר רופא באוהיו שבארצות הברית.

נילי אנגלהרט: זה קורס שהם פתחו בבית ספר ללימודי סיעוד.

נילי אנגלהרט: זה בכלל לא בית ספר לרפואה, זה בית ספר לסיעוד.

נילי אנגלהרט: הם פתחו שם קורס מיוחד לעוזרי רפואה.

עידית סילמן: משרד הבריאות, האם יש היתכנות כזו לדעתכם?

אודי גלבשטיין: זו שאלה.

אודי גלבשטיין: בדיונים שלנו לקראת הפיכת המקצוע לעוזר רופא גנרי היתה ועדה עם נציגים רבים, כולל נציגי המל"ג, בתי חולים, נציגים של דיקנים מבתי ספר לרפואה.

אודי גלבשטיין: די הוחלט פה אחד שביצוע ההכשרה בבתי ספר שיש בהם בתי ספר לרפואה, הוא תנאי חשוב.

אודי גלבשטיין: בדיונים האחרונים שלנו מול המל"ג אנחנו מנסים למצוא את הדרך בכל זאת לעשות את זה באופן שונה.

אודי גלבשטיין: אני בטוח שהם יוכלו להתייחס.

אודי גלבשטיין: לראייתנו המקצועית, חשוב שיהיה פה איזשהו גוף אקדמי שמסונף בצורה כזו או אחרת לבתי ספר לרפואה.

אודי גלבשטיין: זה קריטי.

הדר אלעד: אנחנו מדברים פה על איש מקצוע שעוסק ברפואה.

הדר אלעד: אנחנו מאמינים שהמקום הטבעי של מי שרוצה ללמוד את מקצוע זה בית ספר לרפואה כמו הרופאים.

הדר אלעד: לכן, נראה לנו שזו דרך המלך בכל היבט שהוא.

הדר אלעד: גם בהיבט המקצועי וגם בהיבט של היוקרה המקצועית נראה לנו שזה המקום הנכון.

הדר אלעד: לא רוצים שכל אחד ילמד במסלול שלו אלא רוצים שעם תחילת הלימודים רופאים ועוזרי רופא ילמדו אחד על השני ואיך לעבוד ביחד.

עידית סילמן: זה לא מחויב.

עידית סילמן: האחיות לומדות בבתי הספר שלהן, והם עובדים ביחד בסוף.

הדר אלעד: זה המצב הרצוי, לא המחויב.

הדר אלעד: זה נכון.

הדר אלעד: יהיה דיון.

אודי גלבשטיין: עדיין הכפיפות המקצועית של עוזר הרופא תהיה לרופא.

אודי גלבשטיין: אבל הכפיפות המקצועית של הסיעוד זה מינהל הסיעוד.

עזרא גבאי: אני עובד עם נילי.

עזרא גבאי: נכון שיש סמנטיקה דומה בין רופא ועוזר רופא.

עזרא גבאי: נמצאת פה מישהי שלמדה את המקצוע הזה וגם עוסקת בהוראת התמחויות קליניות בתחום הסיעוד.

עזרא גבאי: היא יכולה בגוף ראשון להעיד שיש המון המון המון המון דמיון בתוכנית הלימודים שהיא למדה לבין מה שהיא מלמדת כרגע בארצות הברית לבין דרישות עוזר רופא.

עזרא גבאי: כדאי מאוד לא ליפול לדמיון הסמנטי ולהסתכל נטו לתוך תוכנית הלימודים ולענייני הדרישות עצמן, ולראות שיש פקולטות למדעי החיים ובריאות עם בתי ספר לסיעוד.

עזרא גבאי: בהיבט הזה לא צריכים להמציא את הגלגל אלא צריך לעשות השלמות לגלגל.

עזרא גבאי: יש פה יתרון גדול מאוד בהיבט הזה של קבלת כוח אדם, שיכול להיכנס לנושא הזה.

עזרא גבאי: מעבר לזה, אם רוצים להנגיש את המקצוע הזה לבני המגזר החרדי, שלא ילכו ללמוד באוניברסיטאות.

עידית סילמן: אומרים לך שמראש זה יהיה אחרי תואר ראשון, והם בכל מקרה יצטרכו.

עזרא גבאי: באופן טבעי לחרדים יש רתיעה ממוסדות אקדמיים, בדגש על אוניברסיטאות.

עזרא גבאי: לעומת זאת, במכללות רואים חרדים באחוזים מטורפים, ויש בזה אמירה מאוד גדולה.

עזרא גבאי: אנחנו יכולים להרוויח מזה.

עזרא גבאי: דיברתם פה בוועדה בזמן משבר הקורונה על עניין תיווך מסרים בתחום הבריאות.

עזרא גבאי: ככל שנשלב יותר את המגזר החרדי במקצועות הבריאות, זה ייתן גם לנו יתרון.

עידית סילמן: בדיון על הפרמדיקים דנו בדיוק גם בזה.

עידית סילמן: משרד הבריאות כביכול יצטרך לאזן במשהו כדי לאפשר לקהלים ולחברות נוספות להיכנס למקצועות הבריאות, והשאלה היא איפה.

עזרא גבאי: נשים את עניין הקהלים בצד.

עזרא גבאי: זה נושא ששווה דיון.

עזרא גבאי: תוכנית הלימודים, כפי שהיא קיימת בבתי הספר לסיעוד בארצות הברית למקצוע עוזר רופא, מאוד מאוד דומה לתכנים שנלמדים במסגרת ההתמחויות הקליניות לסיעוד.

עזרא גבאי: יש פה גלגל שצריך לנצלו.

עזרא גבאי: צריך רק לעשות השלמות נדרשות.

עזרא גבאי: אשמח מאוד אם תהיה אפשרות לקדם את זה.

עזרא גבאי: תסתכלו על סעיף 10(3) לתזכיר החוק.

עזרא גבאי: זה כוח אדם שחבל לפספס.

גבריאל רוזנפלד: אנחנו מתנגדים לזה בכל תוקף.

גבריאל רוזנפלד: קודם כול, התוכניות האקדמיות שהוצגו לנו על ידי ד"ר אורן ברקוביץ, שהיה ראש פקולטה ל-PA בבוסטון, שונות לחלוטין.

גבריאל רוזנפלד: יכול להיות שמה שאתה אומר נכון לגבי התמחויות קליניות, אבל הסילבוס שונה לחלוטין.

גבריאל רוזנפלד: העיסוק של עוזרי רופא הוא עיסוק ברפואה לעומת סיעוד של כוח האדם הסיעודי.

גבריאל רוזנפלד: אני לא מכיר מה קורה בסינסינטי, היכן שאת מלמדת.

גבריאל רוזנפלד: אבל עד כמה שידוע לנו, בכל המקומות בארצות הברית לומדים אותו בפקולטה לרפואה אחרי שעושים Pre Med יחד עם הרופאים, וזה בחקיקה.

גבריאל רוזנפלד: זה לא סמנטי.

גבריאל רוזנפלד: הסילבוס שונה לחלוטין.

גבריאל רוזנפלד: כדי לקבל רישיון לעסוק ברפואה, אומנם תחת פיקוח כפי שמצוין בחוק וכמו שמדובר כאן, זה יכול להיעשות רק בבתי ספר לרופאה.

עידית סילמן: נדון גם בדבר הזה בוועדה.

עידית סילמן: נציג המל"ג, בבקשה.

נדב שמיר: הדיון כאן על מבנה התואר והדרישות לתואר הוא דיון מאוד חשוב.

נדב שמיר: אבל צריך לזכור שהמל"ג היא הגוף המוסמך לדון בנושא.

נדב שמיר: אין עדיין תוכניות לעוזר רופא.

נדב שמיר: כלומר, החוק הוא בסדר גמור.

נדב שמיר: אנחנו בעד ואפשר לקדם אותו, אבל כרגע, יום אחרי אישור החוק, הוא יהיה רלוונטי רק לבעלי תארים מחו"ל.

נדב שמיר: עדיין אין תארי עוזרי רופא בישראל.

נדב שמיר: כדי שיהיו תארים של עוזרי רופא בישראל צריך קודם כול דיון עקרוני במל"ג ובוות"ת.

נדב שמיר: יש פה סוגיות תכנוניות ותקצוביות כי סביר להניח שהתוכניות האלה יהיו בעיקר במוסדות המתוקצבים.

נדב שמיר: אנחנו נמצאים בשיח מול משרד הבריאות בעניין הזה גם לגבי נוסח החוק.

נדב שמיר: אנחנו התנגדנו שיהיה כתוב כבר בחוק שהתוכניות האלה יהיו רק במוסדות שיש להם פקולטה לרפואה.

נדב שמיר: לא בגלל שאנחנו מתנגדים לזה לגופו של עניין, אנחנו פשוט חושבים שהמל"ג היא זו שצריכה לקבוע זאת, ולא צריך לקבוע את זה בחקיקה.

נדב שמיר: צריך להיות על זה דיון במל"ג, ואנחנו לא יכולים להסכים לדבר הזה.

עידית סילמן: מתי רציתם לקיים דיון על זה?

עידית סילמן: אם הם מניחים כבר את החקיקה או טו טו אז צריך להתחיל דיון על זה.

עידית סילמן: האם תוכלו לעדכן את הוועדה?

נדב שמיר: אנחנו יכולים לעדכן את הוועדה.

נדב שמיר: לפני דיון במל"ג יש צורך בהמלצות מקצועיות.

נדב שמיר: המל"ג היא גוף של 25 חברים, זו לא ועדה קטנה.

נדב שמיר: אנחנו צריכים לגבש את ההמלצות המקצועיות שלנו.

נדב שמיר: אני לא אומר שהדבר זה ייקח הרבה זמן.

נדב שמיר: אנחנו נמצאים כרגע בשיח מול משרד הבריאות ואנחנו נרתמים למשימה.

עידית סילמן: ההירתמות של המל"ג למשימה היא סופר חשובה.

עידית סילמן: אתם יודעים כמונו שהמציאות של כוח אדם במערכת הבריאות היא לא פשוטה וצריך פה את המל"ג.

עידית סילמן: כלומר, גם אם פתחתם השנה עוד מספר מקומות ללימודי רפואה, זה ככל הנראה לא מה שיציל אותנו.

עידית סילמן: אנחנו צריכים פה עבודה ביתר שאת של המל"ג תוך ראיית המצוקה המשברית הזו.

עידית סילמן: מדינת ישראל צריכה להגדיר את זה כמצב משברי כדי שבאמת כל הז'יטונים יונחו שם כרגע ברמה הכלכלית, התקציבית והמדינית, כדי שנתקדם בתחום הזה.

עידית סילמן: אחרת ניכנס למערכת מטורפת של קופה שלוקחת מקופה כוח אדם, וקופה שלוקחת מבית חולים, בית חולים שלוקח מקופה, אנשים שמעדיפים לעבוד לא פה ולא פה אלא באופן פרטי ולהרוויח יותר.

עידית סילמן: כדי לא להקריס את המערכת הציבורית, המל"ג צריך עכשיו להירתם לכל הנושאים האלה של כוח אדם במערכת הבריאות.

עידית סילמן: ואם יש צורך במשאבים, יש להגדיר זאת כמשבר לאומי ולהתכונן לקראתו.

גבריאל רוזנפלד: אני רוצה לתקן ולומר שזה לא רק רלוונטי לעוזרי הרופא שעולים מחו"ל.

גבריאל רוזנפלד: זה גם רלוונטי ל-110 עוזרי רופאים שכבר הוכשרו כאן.

גבריאל רוזנפלד: מה שאמרת נכון.

גבריאל רוזנפלד: החוק מכסה גם אותם.

אודי גלבשטיין: אנחנו רואים במל"ג בהחלט שותפים רציניים.

אודי גלבשטיין: שזה לא יתפרש, חס וחלילה, כעימות.

אודי גלבשטיין: אנחנו לרגע לא חושבים שיש כאן איזשהו משהו בינינו.

אודי גלבשטיין: הסכמנו ל-99% מהתיקונים שביקשתם לעשות, כולל התייחסות גם לנושא הזה שאמרת לגבי הסינוף לבית ספר לרפואה.

אודי גלבשטיין: מבחינה משפטית אני לא חושב שיש בינינו בכלל מחלוקת.

אודי גלבשטיין: אני כן מבקש שזה ייאמר ויוסבר בצורה מאוד ברורה.

אודי גלבשטיין: לגבי הנושא הזה שלא קיים על פי החוק כרגע מקצוע ועל פי המל"ג לא קיים עיסוק כזה שנקרא עוזר רופא – אני מסכים.

אודי גלבשטיין: אבל מן ההגינות יש לומר שהיו בינינו הסכמות על התהליך ואנחנו היינו אמורים להראות רצינות משפטית.

אודי גלבשטיין: אני חושב שרצינות משפטית רבה יותר מזו שאנו מציגים כרגע לא נוכל להציג.

אודי גלבשטיין: ולכן, אני חושב שזה עניין של הביצה והתרנגולת פה.

אודי גלבשטיין: להבנתי, יש דיון ביום ראשון מולכם.

אודי גלבשטיין: אני באמת באמת שוב אומר שאנחנו בשיח מול המל"ג.

עידית סילמן: אנחנו תומכים בכל המהלך הזה.

עידית סילמן: לא סתם אמרתי שנשמח לקבל מהמל"ג את אבני הדרך להתקדמות.

עידית סילמן: ואם יש צורך בזעקה ועזרה של חברי כנסת פה, אנחנו בשמחה נעשה זאת.

עידית סילמן: אנחנו תומכים פה לגמרי במשרד, ונעמיד מצדם של חברי הכנסת לרשותו את כל הדברים שיש צורך כדי שזה יוכל להתקדם במל"ג, ושיושקעו בזה המשאבים והזמן הנדרש כדי לקדם את זה באופן המהיר ביותר.

עידית סילמן: אנחנו מבינים שתוכניות לימודים זה דבר שלוקח זמן וצריך לבנות את זה.

עידית סילמן: אבל יש פה ראייה כאן ראייה שלפיה אין לנו הרבה שנים לצמצום הפערים האלה ושאנחנו צריכים זאת כמה שיותר מהר.

עידית סילמן: גברתי, בבקשה.

מלכה בורו: אין צורך להכביר במילים לגבי העמדה שלנו כי היא גם כתובה.

מלכה בורו: כולם יודעים שהר"י באמת מברכת את קידומו של המקצוע הזה.

מלכה בורו: כפי שאמר גבי, אנחנו ביחסים עם ארגון של עוזרי רופא איך בדיוק לעשות את זה ואיך אפשר להכניס אות לתוך הר"י, כי אנחנו רואים את זה כחלק מהספקטרום הרפואי.

מלכה בורו: אני כן רוצה לציין שאני גם הייתי בכנס של נפש בנפש, וזו כבר בפעם הרביעית-חמישית, והוזמנתי לדיון הזה על עוזרי רופא.

מלכה בורו: חלק מהדברים ששמעתי לא היו ידועים כל כך טוב פה.

מלכה בורו: זו קפיצה גדולה מדי לארץ בתקופה הזו.

מלכה בורו: כמו בכל דבר, השטן נמצא בדברים הקטנים.

מלכה בורו: בסופו של דבר של דבר, מה שיהיה חשוב זה ההכשרה, הסמכויות והפרטים.

מלכה בורו: בשביל זה כל הגופים צריכים לעבוד ביחד על מנת למצוא את המסלול הנכון.

מלכה בורו: אני בעד עוזרי רופא, ואני בהחלט בעד עלייה, אלא שצריך לעשות זאת בכל זאת בצורה מבוקרת ונכונה.

עידית סילמן: תודה.

עידית סילמן: ד"ר דניאל לנדסברגר, רופא ראשי מחטיבת הבריאות במכבי שירותי בריאות, בבקשה.

דניאל לנדסברגר: תודה על ההזדמנות לדבר, ותודה ליושבת-ראש הוועדה.

דניאל לנדסברגר: את עושה עבודה מאוד מוערכת בקידום תחומים שונים ברפואה.

עידית סילמן: בשמחה.

דניאל לנדסברגר: כארגון אנחנו מאוד בעד הסדרת תפקיד עוזר רופא.

דניאל לנדסברגר: כולם דיברו רבות על התפקיד של עוזר רופא בבית חולים, בחדרי מיון, אבל יש בהחלט מקום לעוזרי רופא בקהילה, בין אם זה במוקדים שלנו.

דניאל לנדסברגר: במכבי יש 16 מוקדים, ואנחנו זקוקים שם לכל כוח אדם בנושא, וגם כמובן במערכות הקהילה.

דניאל לנדסברגר: אנחנו גם מאוד בעד הפרמדיקים ובהסדרת המקצוע הזה.

דניאל לנדסברגר: אבל יש הבדל מאוד גדול בין תחומי הטיפול של רופאים בקהילה לבין תחומי הטיפול של פרמדיקים מנוסים בקהילה.

דניאל לנדסברגר: אצלנו זה מחלות כרוניות, סוכרת, יתר לחץ דם, דלקות ריאות, שתן.

דניאל לנדסברגר: אלו לא תחומים בהם מטפלים פרמדיקים ביום יום.

דניאל לנדסברגר: שוב, אנחנו מאוד בעד הפרמדיקים, ונשמח גם אם הם יוכלו לעבור הסבה לעוזרי רופא עם הכשרה מתאימה.

דניאל לנדסברגר: לדעתי, החוק, כפי שהוא קיים כיום, לא מתייחס מספיק לפרמדיקים.

דניאל לנדסברגר: לדעתי, הם לא צריכים לעבור את כל המסלול, למשל, של המקצועות שהם אקדמאיים אבל הם לא רפואיים.

דניאל לנדסברגר: צריכים לחשוב מה המסלול שפרמדיקים יכולים לעבור כדי לקצר להם את התהליך כדי להגיע לתפקיד של עוזר רופא.

דניאל לנדסברגר: שנית, צריכים להיות קצת זהירים, אם לא רוצים לעורר מחלוקת עם האיגודים המקצועיים, בשימוש במונח של "עוזר רופא מומחה".

דניאל לנדסברגר: רופא מומחה לומד בין 10 ל-12 על מנת לקבל את התואר הזה.

דניאל לנדסברגר: זה לא דומה.

דניאל לנדסברגר: עם כל הכבוד לעוזר רופא, אבל זה לא מומחה.

דניאל לנדסברגר: זה מקצוע רפואי מבורך, ואנחנו בעד.

דניאל לנדסברגר: נציגי משרד הבריאות דיברו על הרצון שלהם אולי לערוך פיילוטים.

דניאל לנדסברגר: אנחנו במכבי היינו שמחים לקלוט עוזרי רופא בפיילוטים אצלנו.

דניאל לנדסברגר: יש לנו בהחלט מקומות לעשות את זה.

דניאל לנדסברגר: אנחנו גם עוסקים בקורס שלנו בהכשרת עוזרי רופא.

דניאל לנדסברגר: קיבלנו את החוק והערנו כי יש בעיה של סטודנטים לרפואה.

דניאל לנדסברגר: לדעתנו, הם כבר היום מתפקדים כעוזרי רופא.

דניאל לנדסברגר: כלומר, אני מדבר על סטודנטים שהם אחרי ארבע שנות לימוד ושהם בשלב הקליני.

דניאל לנדסברגר: צריכים להחריג אותם או להגיד שהחוק הזה לא מתייחס לסטודנטים לרפואה כי הם בפועל עוזרי גם רופא היום.

דניאל לנדסברגר: או לכלול אותם בתוך החוק, אבל מבלי שהם יצטרכו לעשות לימודים נוספים.

דניאל לנדסברגר: הרי זה לא הגיוני שמי שלומד להיות רופא לא יכול להיות עוזר רופא.

דניאל לנדסברגר: היום בפועל סטודנטים לרפואה פועלים כעוזרי רופא בחדרי מיון וגם במרפאות בקהילה.

דניאל לנדסברגר: זה מוסדר במכתב שמשרד הבריאות שלח לכל קופות החולים, אבל זה לא חוק.

דניאל לנדסברגר: ואם מסדירים את החוק, צריכים אולי גם להכניס סעיף שמתייחס לסטודנט לרפואה.

דניאל לנדסברגר: לדעתי, זה מאוד פשוט.

דניאל לנדסברגר: סטודנט לרפואה משנה רביעית והלאה, שנמצא כבר בשלבים הקליניים של הלימודים, יכול לתפקד כעוזר רופא, כמובן באישור מנהל הארגון, המנהל שלו, וכן הלאה.

דניאל לנדסברגר: תודה על ההזדמנות להגיב.

דניאל לנדסברגר: שוב, אנחנו מאוד בעד הסדרת התחום, כולל קליטת עלייה.

עידית סילמן: תודה רבה רבה.

עידית סילמן: אנחנו גם בעד התמחות בקהילה ועוזרי רופא בקהילה בהחלט יכולים לעזור.

אודי גלבשטיין: נמצא פה גם ד"ר הדר אלעד, ראש אגף רפואה קהילתית.

אודי גלבשטיין: אנחנו בהחלט חושבים שעוזרי רופא יכולים להיות חלק מאוד משמעותי מרפואת הקהילה בכל התחומים.

אודי גלבשטיין: לקחנו את זה גם בחשבון בזמן הדיונים המקדימים שלנו.

אודי גלבשטיין: לימים מנכ"ל משרד הבריאות הנוכחי היה ראש אגף רפואת קהילתית במכבי, והתייעצנו אז גם איתו, וגם עם מי שהיה מקבילו בכללית.

אודי גלבשטיין: אנחנו חושבים שזה לגמרי נכון וראוי.

אודי גלבשטיין: לגבי ההתמחות - גם במודל הצפון האמריקאי, עוזרי הרופא שעובדים X שנים בתחום מסוים, אם זה ילדים או פנימית או כירורגיה, מקבלים הכרה של התמחות באותו התחום.

אודי גלבשטיין: ההכרה הזו תאפשר להם הרחבה של הסמכויות.

אודי גלבשטיין: לדוגמה, בארצות הברית הם מסייעים היום לניתוחי לב-חזה בבתי חולים.

אודי גלבשטיין: לפחות מהפניות של האיגודים המקצועיים שאני מקבל, איגוד האורתופדים מאוד מעוניין, ואיגוד רופאי העיניים, והמצנטרים רוצים עוזרי רופא.

אודי גלבשטיין: אין תחום שלא מחפש, ואני לא רואה סיבה למנוע מהם אפשרות לקבל סמכויות טובות יותר אחרי תקופת ניסיון או תקופת תעסוקה שנקבע בתקנות.

אודי גלבשטיין: אני לא חושב שזה מתנגש עם העמדה.

אודי גלבשטיין: הצגנו את זה גם להר"י.

אודי גלבשטיין: אני לא חושב שהיו על זה הערות.

אודי גלבשטיין: כמובן אם זה משהו שאנחנו צריכים עוד להסדיר, אנחנו נבדוק.

אודי גלבשטיין: לגבי מה שאמר הד"ר ממכבי על הסטודנטים לרפואה – שיהיה ברור, החוק לא ימנע מסטודנט לרפואה להמשיך ולבצע את מה שהוא מבצע היום.

אודי גלבשטיין: אנחנו מכירים את הסוגיה הזו כבר מהיום הראשון שהכנסנו את עוזרי הרופא למרל"ד, ואפילו עשינו הסדרה באיזשהו מכתב, לא בחוזר, לבתי החולים שעוזר רופא זה רק מי שהוכשר במסגרת מה שאנחנו עשינו עד היום, ובטח מה שיקודם במסגרת החקיקה.

אודי גלבשטיין: סטודנט לרפואה ימשיך לעסוק ולעזור לרופא במסגרת הסמכויות שיש לו מכוח פקודת הרופאים.

אודי גלבשטיין: הוא יכול לבצע פעולות רפואיות כל עוד הוא נמצא בהכשרה להיות רופא, ואין בזה שום מניעה.

אודי גלבשטיין: הדבר העקרוני החשוב הוא לא ליצור בלבול.

אודי גלבשטיין: סטודנט לרפואה לא יכול להיקרא עוזר רופא.

אודי גלבשטיין: עד היום הם קראו להם כך אבל זה נפסק.

אודי גלבשטיין: זה לא יכול להיות אותו הדבר, וזאת כדי למנוע בלבול.

אודי גלבשטיין: יצא על זה מכתב מהמשרד.

אודי גלבשטיין: הם לא ייפגעו, הם ימשיכו לעשות מה שהם עושים היום.

עידית סילמן: דניאל, להסדרת מקצוע נוסף ולפתיחת פקולטות במל"ג, יש השלכות אוצריות מבחינת ההשלכות הכלכליות.

עידית סילמן: איך משרד האוצר רואה את זה?

דניאל פדון: אנחנו מברכים על החקיקה הזו, ואנחנו חושבים שהפתרון של עוזרי רופא הוא אחד מהפתרונות החשובים לבעיית כוח האדם במערכת הבריאות בישראל.

דניאל פדון: לחקיקה אין השלכות תקציביות, כפי שגם אמרנו בוועדת שרים לחקיקה.

דניאל פדון: לכן, מבחינתנו, אין מניעה להתקדם בה.

דניאל פדון: כשייכנסו ויגיעו הסטודנטים בעתיד אז כמובן שיצטרכו להקצות לדבר הזה תקנים ותקציבים.

דניאל פדון: לצערי, אנחנו עוד לא שם.

עידית סילמן: לסיכום: אנחנו מקיימים את הדיון כהכנה.

עידית סילמן: הדיון חשוב לנו כוועדה גם כדי לוודא שהחקיקה כבר מגיעה לכנסת הלכה למעשה.

עידית סילמן: זה חשוב גם למשרד הבריאות.

עידית סילמן: זה חשוב לעם ישראל כולו.

עידית סילמן: מערכת הבריאות זקוקה לעוזרי הרופא.

עידית סילמן: עם ישראל זקוק לאותה עלייה של רופאים ועוזרי רופא לארץ.

עידית סילמן: אנחנו שמחים לשמוע שהדברים מתקדמים.

עידית סילמן: אנחנו נקיים עליהם דיונים הרבה יותר רחבים כשהחקיקה תגיע לדיונים פה בכנסת הלכה למעשה, כדי לקדם את זה יחד איתכם.

עידית סילמן: אני בעיקר רוצה לברך על הדיון הזה, ולברך גם את המשרדים השותפים לעניין.

עידית סילמן: אנחנו לגמרי שם.

עידית סילמן: אנחנו באמת ננסה לקדם סיור כדי לקדם את התחום, להאדיר אותו ולנסות להביא לשיתופי פעולה הרבה יותר צמודים ורחבים יחד עם ארגון עוזרי הרופא הישראלי, יחד עם משרד הבריאות ויחד עם כלל השותפים שירצו לקחת חלק.

עידית סילמן: אנחנו יחד איתכם נרים את הכפפה.

עידית סילמן: אני רוצה להודות לכם בהזדמנות זו.

עידית סילמן: אנחנו שמחים על הדברים.

עידית סילמן: אנחנו ניפגש עוד שבועיים.

עידית סילמן: תודה רבה לכולם.

עידית סילמן: הישיבה נעולה.